
POMEMBNE INFORMACIJE IN SKLEPI SKUPŠČINE SKLADA OBRTNIKOV IN PODJETNIKOV (SOP)

Spoštovani člani SOP, zavarovanke in zavarovanci.

Dne 16.6.2026 je v prostorih Obrtno podjetniške zbornice Ljubljana Vič potekala redna 46./7. skupščina SOP. Glavne točke dnevnega reda so bile:
- pregled poslovanja SOP v letu 2025,
- izplačilo dodatka zavarovancem Poklicnih pokojninskih zavarovanj (VZA),
- stabilizacija lastništva AVRIO zavarovalnice d. d. (v nadaljevanju: AVRIO),
- imenovanje revizijske družbe in 
- imenovanje novega člana nadzornega sveta SOP. 

Uprava je poročala o poslovanju v letu 2025, o stanju tožbe SOP proti državi, tožbi zavarovancev Poklicnih pokojninskih zavarovanj (VZA) zaradi znižanja pokojnin, prenosu Prostovoljnih pokojninskih zavarovanj (PPZ) in Investicijskih pokojninskih zavarovanj (IPZ) na AVRIO in o drugih aktivnostih. 

1. AKTIVNOSTI SOP IN AVRIO ZAVAROVALNICE D.D. 
Operativno poslovne aktivnosti za SOP opravlja hčerinska družba AVRIO. Neposredno se na SOP izvaja upravljavska funkcija in vodi sodne postopke proti državi in postopek zaradi znižanja pokojnin vzajemnih zavarovanj. Večina premoženja in finančnih tokov je na SOP. Razvoj prihodnjega poslovanja in prodaja pa se izvajata na AVRIO.

Na dan 28.2.2026 se je izvedel delni prenos PPZ in IPZ produktov (samo pogodbe za katere so člani dali soglasje) na AVRIO. Prenos je bil operativno zahteven zato je prišlo do zamika pri objavah stanj na osebnih računih. Preneseni produkti, ki se vodijo na AVRIO imajo ime PRZ (Prostovoljno rentno zavarovanje) in IRZ (Investicijsko rentno zavarovanje).  

Glavne poslovne aktivnosti v letu 2025 so bile priprava dokumentacije in procesa za prenos zavarovanj, nadgradnja programske opreme za vodenje naložb, izdelava aplikacije za sklepanje zavarovanj po spletu in druge aktivnosti, ki so povezane  z regulatornimi zahtevami za poslovanje AVRIA. 

V finančnem smislu je bilo poslovanje v letu 2025 uspešno, razvoj poslovanja pa zaradi vedno večjih regulatorno administrativnih zahtev še vedno poteka počasneje od želja. 

2. POSLOVANJE SOP V LETU 2025
SOP in AVRIO zavarovalnica sta izkoristili ugodne razmere na finančnih trgih. Trgi so bili v letu 2025 večinoma pozitivni z nekaj manjšimi korekcijami. Delniški trgi so v povprečju zrasli za 23 %, tečaji obveznic za 3,6 %, donosi 10 letnih reprezentativnih obveznic pa so se gibali med 1,8 % in 3,0 %. Donosi na produktih SOP in AVRIO zavarovalnice so znašali med 2,67 % in 9,25 %.

Skupni prihodki od zavarovalnih premij so se znižali za 20,8 %, čisti odhodki za škode pa so se, zaradi izplačila dodatka v višini 5 mio EUR, povečali za 6,7 %.

Stroški poslovanja so se v primerjavi z preteklim letom povečali za 1%.

SOP je leto zaključil z 228 mio EUR bilančne vsote oz. 241 mio EUR konsolidirane bilančne vsote (SOP in AVRIO zavarovalnica skupaj). Neto premija SOP se je zmanjšala za 20,8 %, konsolidiran neto finančni donos po bruto principu je znašal 13.711.506 EUR. AVRIO zavarovalnica je dosegla dobiček v višini 23.654 EUR. 
Podatki o poslovanju SOP v letu 2025:
	 
	v EUR

	Čisti prihodki od zavarovalnih premij*
	6.471.147

	Čisti odhodki za škode (pokojnine in izstopi)
	13.721.677

	Neto finančni donos po bruto principu
	12.626.896

	Stroški poslovanja (čisti obratovalni stroški in drugi čisti zavarovalni odhodki)
	2.173.205

	Bilančna vsota	
	227.845.130

	Kapital brez rezerv, nastale zaradi vrednotenja po pošteni vrednosti
	7.487.612

	Število članov
	18.017


*Čisti prihodki od zavarovalnih premij (premije in provizije) se v Letnem poročilu, v skladu z določbami Slovenskih računovodskih standardov, prikazujejo po neto principu in znašajo 1.040.752 EUR.

Podatki o poslovanju Skupine SOP v letu 2025:
	
	v EUR

	Čisti prihodki od zavarovalnih premij*
	7.055.320

	Neto finančni donos po bruto principu
	13.711.506

	Stroški poslovanja (čisti obratovalni stroški in drugi čisti zavarovalni odhodki)
	3.148.935

	Bilančna vsota	
	240.818.462

	Število članov
	19.267


*Čisti prihodki od zavarovalnih premij (premije in provizije) se v Konsolidiranem letnem poročilu, v skladu z določbami Mednarodnih standardov računovodskega poročanja, prikazujejo po neto principu in znašajo 1.264.436 EUR, prihodki od zavarovalnih storitev AVRIO zavarovalnice so izračunani v skladu z MSRP 17.

3. IZPLAČILO DODATKA ZAVAROVANCEM POKLICNIH POKOJNINSKIH ZAVAROVANJ (VZA)
Ker je bil tudi v letu 2025 finančni rezultat dober, je SOP ponovno razdelil del presežka zavarovancem VZA. Pri določitvi višine izplačila SOP upošteva oceno koliko presežnih sredstev mora imeti na razpolago za pokrivanje obveznosti in obvladovanje tržnih nihanj. Skupščina je ocenila da se izplača dodatek v višini 8 mio EUR, kar je 3 mio EUR več kot leto prej. Skok pri izplačilu je znaten in ni za pričakovati da bi rasel vsako leto. Izplačilo dodatka je namreč odvisno od finančnega rezultata in presežka nad rezervacijami. V primeru finančno izrazito neugodnega leta, SOP ne bo mogel izplačati dodatka. Morebitne presežke nad potrebnimi rezervacijami pa bo SOP izplačeval tudi v prihodnje.

Člani bodo v povprečju prejeli dodatek v višini od 6 do 29 mesečnih pokojnin. Dodatek, ki ga bo prejel posameznik je odvisen od višine njegove rezervacije oziroma evidenčnega stanja police in ne od višine pokojnine. V odstotku je glede na rezervacijo ali evidenčno stanje police dodatek enak za vse (aktivni člani na dan 31. 5. 2019 za 20 % več). Ker se dodatek izplača v enkratnem znesku in ne skozi celotno obdobje prejemanja pokojnine, je ta dodatek nominalno višji za mlajše člane, ki bi ga sicer prejemali daljše obdobje.

Za člane, ki so se upokojili po 31. 5. 2019, se bo namenilo za 20 % več sredstev. Razlog višjega izplačila je, da se je tem članom, poleg znižanja pokojnin, spremenila tudi odmera. Aktivnim članom se bo povečalo evidenčno stanje na polici. 

4. INFORMACIJE PO PRODUKTIH
4.1. Življenjsko zavarovanje z naložbenim tveganjem (NZ) na AVRIO
NZ je naložbeno zavarovanje, kar pomeni, da se sredstva strank upravljajo. Stranka prevzame naložbeno tveganje oziroma v celoti participira na doseženem donosu. V NZ je vključeno tudi zavarovanje za smrt, izplačilo pa je možno v enkratnem znesku ali v obliki dosmrtne rente. Naložbena politika je aktivna, trguje se na različnih finančnih trgih z različnimi finančnimi instrumenti: denarna sredstva, dolžniške naložbe, lastniške naložbe, ETF-je, itd.. Naložbena politika je zmerno tvegana, pričakuje se zmeren donos z relativno majhnim nihanjem.
S prodajo NZ zavarovanj je AVRIO zavarovalnica začela aprila 2024. Donos v letu 2025  je znašal 6,32%.
Naložbena zavarovanja AVRIO zavarovalnica intenzivno trži, v nadaljevanju pa bo vzpostavila tudi bolj tvegano naložbeno politiko.
4.2. Rentno zavarovanje (RZ) in Rentno pokojninsko zavarovanje (RPZ) na AVRIO
Rentno zavarovanje (RZ) se izvaja na AVRIO zavarovalnici in je podobno produktu RPZ, ki ga je izvajal SOP in se je tudi preneslo na AVRIO. RZ je klasično življenjsko zavarovanje za dodatno starostno, družinsko in invalidsko rento. Posebnost RZ je, da so izplačila v obliki doživljenjske rente. Višina rente je garantirana, njena višina pa se dodatno poveča za razdeljeni dobiček. Tveganje nosi AVRIO zavarovalnica. 
V skladu s pravilnikom se deli del donosov nad tehnično obrestno mero. Za leto 2025 se je razdelilo 105.626,33 EUR. 

Pri RPZ se pripisan donos konvertira v rento oziroma pripiše k matematičnim rezervacijam, če zavarovanec še plačuje. Ker se dodatni donos izplača za čas celotnega prejemanja rente, je sprememba na mesečnem nivoju relativno nizka.

Pri RZ se v času prejemanja rente dobiček v celoti izplača.

Rentna zavarovanja RZ AVRIO aktivno trži.
4.3. Zavarovanja PRZ in IRZ (prenesena zavarovanja) na AVRIO
Naložbena politika PRZ in IRZ zavarovanj, ki so začela 28.2.2026 bo kar se da enaka politiki PPZ in IPZ zavarovanj. Podrobneje bomo o njih poročali naslednje leto. Podatki o PRZ in IRZ pa se objavljajo na www.avrio.si.

4.4. Prostovoljno pokojninsko zavarovanje (PPZ) na SOP
V okviru PPZ se izvajata dve naložbeni politiki PPZ-strateški in PPZ-dinamični. Obe naložbeni politiki sta aktivno upravljani, kar pomeni, da SOP dnevno kupuje in prodaja finančne instrumente za katere oceni, da so primerni. Pri strateški naložbeni politiki so naložbe razpršene, vključenih pa je največ do 30 % delniških naložb. Pri dinamični naložbeni politiki omejitev glede naložb praktično ni in razpršenost naložb je manjša. Donos v letu 2025 je pri strateški naložbeni politiki znašal 3,52 %, pri dinamični pa 3,55 %.

Člani lahko izbirajo med obema naložbenima politikama, željo po spremembi pa morajo oddati v pisni obliki. 

Teh zavarovanj SOP ne ponuja več. Primerljiv produkt je naložbeno zavarovanje AVRIO zavarovalnice (NZ).
4.5. Investicijsko pokojninsko zavarovanje (IPZ) na SOP
[bookmark: _Hlk211241075]Upravljanje naložb IPZ je pretežno pasivno. To pomeni, da portfelj sestavljajo naložbe v tako imenovane ETF-e. ETF-i so skladi, ki so pasivno upravljani, naložbe pa so sestavljene tako, kot je sestavljen referenčni indeks. Npr. ETF nemškega indeksa DAX je sestavljen iz enakih naložb kot sam indeks in mu z gibanjem tečaja praktično v celoti sledi. Praviloma imajo ETF-i nižje stroške kot aktivno upravljani vzajemni skladi. V okviru IPZ se izvajata dve naložbeni politiki IPZ-pospešeni in IPZ-zmerni. Prva vključuje bolj tvegane, delniške in praviloma donosnejše ETF-e, druga politika investira polovico sredstev v obvezniške ETF-e. SOP vsakih 6 mesecev pregleda stanje na trgih in sredstva naloži v 2 do 4 ETF-e za vsako naložbeno politiko. Ocenjujemo, da bomo tako dosegli boljše razmerje med donosom in tveganjem. Na dolgi rok bi morale biti te naložbene politike bolj donosne, v časih kriz pa je pričakovati večja nihanja vrednosti. 

Donos v letu 2025 je na IPZ-zmerni znašal 2,68 % in na IPZ-pospešeni 9,25 %. 

Teh zavarovanj SOP ne ponuja več. 

Podatki o donosih za PPZ in IPZ so objavljeni na spletni strani SOP www.sop.si. 

4.6. Poklicno pokojninsko zavarovanje (VZA) na SOP
VZA je po Pravilih Poklicnega pokojninskega zavarovanja dokladno zavarovanje, kar pomeni, da se pokojnine praviloma izplačajo iz plačanih premij. VZA zavarovanje se ne trži več in prihodki iz premij padajo, vendar ima SOP oblikovane rezervacije iz katerih se izplača večji del pokojnin. Potrebne rezervacije se izračuna v skladu z aktuarsko matematiko. V izračunu je potrebno zajeti tudi tržna tveganja, ki nastanejo zaradi nihanja tečajev na finančnih trgih. V kolikor ima kritni sklad presežek sredstev nad izračunanimi obveznostmi, ga izplača zavarovancem Poklicnega pokojninskega zavarovanja.

Celotno dogajanje in stanje pri Poklicnem pokojninskem zavarovanju se nanaša izključno na pravice teh zavarovancev in ne posega v pravice zavarovancev drugih zavarovanj.


5. SODNI POSTOPKI
V zvezi s tožbenimi zahtevki članov zaradi znižanja pokojnin VZA je Okrajno sodišče v Ljubljani, junija 2025, te zavrnilo oziroma razsodilo v korist SOP. Sodba še ni pravnomočna, ker se je 50 članov na sodbo pritožilo. 

SOP še naprej vodi sodne postopke proti državi zaradi spremembe ZPFOPIZ, z novelo ZPFOPIZ-1, s katero je bila ukinjena refundacija oziroma spremenjen način financiranja. SOP vztraja, da je bilo znižanje pokojnin nujno, saj zaradi spremembe financiranja s strani države ni več razpolagal z zadostnimi sredstvi za izplačevanje pokojnin vsem svojim članom. V postopku, v katerem SOP izpodbija navedeno zakonsko spremembo kot podlago za znižanje pokojnin je Višje sodišče v Ljubljani predlagalo ustavno presojo zakona in do odločitve Ustavnega sodišča začasno prekinilo redni sodni postopek. Ustavno sodišče zadevo obravnava prednostno, SOP pa mu je že predstavil svoje argumente glede neustavnosti spremembe ZPFOPIZ.


6. POMEMBNI SKLEPI SKUPŠČINE Z DNE 16. 06. 2026

1. Skupščina SOP se seznani z revidiranim letnim poročilom za leto 2025.
2. Skupščina SOP se seznani z revidiranim konsolidiranim letnim poročilom za leto 2025.
3. Čisti dobiček iz sredstev kapitala v višini 211.165,20 EUR ostane kot nerazporejeni dobiček. 
4. Nadzornemu svetu se podeli razrešnica za poslovno leto 2025.
5. Upravi se podeli razrešnica za poslovno leto 2025.
6. Zavarovancem Poklicnega pokojninskega zavarovanja se izplača dodatek v višini 8 mio EUR. Aktivnim, kapitaliziranim in članom upokojenim po 31. 05. 2019, se izplača 20 % večji delež, kot jim pripada glede na MR. Izplačilo se izvrši na stanje na dan 31. 05. 2026 na način, da se 8 mio EUR razdeli članom v deležu, ki ga imajo v vsoti vseh matematičnih rezervacij (upokojenci) in evidenčnih stanj polic (aktivni člani). Upokojencem se dodatek izplača k pokojnini, aktivnim članom se pripiše k evidenčnemu stanju police. Sklep se izvrši do 31. 08. 2026.
7. Skupščina SOP za revidiranje poslovanja za poslovno leto 2026, 2027 in 2028 imenuje revizijsko družbo PricewaterhouseCoopers (PWC) d.o.o.
8. Skupščina SOP za člana Posvetovalnega odbora imenuje g. Bogdana Oblaka in g. Boruta Fijavža in sicer za obdobje od leta 2027 do vključno 2030 oziroma do imenovanja dveh članov izmed obstoječih članov skupščine SOP.
9. Skupščina SOP za novega člana nadzornega sveta izvoli g. Boruta Škerlja, ki nastopi štiriletni mandat dne 16. 06. 2026.

Za dodatna pojasnila smo vam na voljo preko e-pošte info@sop.si, osebno na sedežu SOP in preko telefona na številkah; 01/300 36 19 (izračun pokojnin), 01/300 36 34 (izplačilo pokojnin) in 01/300 36 18 (knjigovodstvo). 

O aktualnem dogajanju vas obveščamo na spletni strani www.sop.si.


Ljubljana, 15. 07. 2026


						član uprave				predsednik uprave
						Luka Konte				mag. Bojan Jean

